open-index/open-wikipedia-markdown huggingface dataset:
Βατραχονήσι

Το **Βατραχονήσι** ήταν νησί του ποταμού Ιλισού στην Αθήνα, κάτω από το Ζάππειο, στην περιοχή του Ολυμπιείου, εκεί που σήμερα βρίσκονται οι εγκαταστάσεις του Εθνικού Γυμνασικού Συλλόγου. Αποτελούσε μια κατάφυτη επίπεδη λωρίδα γης ανάμεσα στις δύο όχθες του ποταμού που διασχίζει σήμερα υπόγεια τη πόλη. Το Βατραχονήσι εκτεινόταν μπροστά από το Παναθηναϊκό Στάδιο, στην είσοδο του Παγκρατίου και πιο συγκεκριμένα στην οδό Αγίου Σπυρίδωνος. Στη νησίδα αυτή, υπήρχαν ιερά της αρχαιότητας και χριστιανικοί ναοί. Στα νεότερα χρόνια η περιοχή ήταν αδόμητη, μέχρι περίπου τη δεκαετία του 1870 που κατασκευάστηκε το θέατρο του "Παραδείσου", το πρώτο θέατρο στην Αθήνα, ενώ αργότερα λειτούργησαν καφωδεία. Η γειτονιά που σταδιακά στα τέλη του 19ου αιώνα δημιουργήθηκε στα αριστερά του Παναθηναϊκού σταδίου ονομάστηκε Βατραχονήσι. Το 1908 η γειτονιά μετονομάστηκε σε περιοχή Σταδίου - Ιλισσού.

Tο νησί σήμερα δεν υπάρχει καθώς ο Ιλισός έχει καλυφθεί στο μεγαλύτερο μήκος του. Τα έργα κάλυψης του ποταμού ξεκίνησαν λίγο πριν από την έναρξη του Β' Παγκοσμίου Πολέμου, κατά τη διάρκεια της δικτατορίας του Ιωάννη Μεταξά, αρχικά στο βόρειο τμήμα του, και έπειτα  το υπόλοιπο τμήμα στα μέσα του 20ού αιώνα από διάφορες κυβερνήσεις.

## Εξωτερικοί σύνδεσμοι
* Ηρακλής Κακαβάνης, Καθ' οδόν: Στις πρώτες εργατογειτονιές, "7 Μέρες", Εφημ. Ριζοσπάστης, [Βιβλιοκριτκή του έργου του Ευθύμη Παπαδημητρίου: «Αναφιώτικα» (από το περιοδικό «Ελεύθερα Γράμματα»], 14 Δεκεμβρίου 2008.

## Παραπομπές



Κατηγορία:Τοπογραφία της Αθήνας
Κατηγορία:Συνοικίες και περιοχές Αθήνας
Κατηγορία:Δήμος Αθηναίων
Κατηγορία:Ποτάμια νησιά
Κατηγορία:Πρώην νησιά
Ιωάννης-Νικόλας Μαυρογορδάτος

Ο **Ιωάννης-Νικόλας Μαυρογορδάτος** (1882-1970) ήταν νεοελληνιστής, βυζαντινολόγος, λογοτέχνης και καθηγητής Πανεπιστημίου.

## Βίος
Ο **Ιωάννης-Νικόλας Μαυρογορδάτος** γεννήθηκε στο Λονδίνο στις 19 Ιουλίου 1882. Ο πατέρας του Νικόλας Μαυρογορδάτος ήταν απόγονος των Μαυροκορδάτων της Χίου και είχε γεννηθεί στην Κωνσταντινούπολη και είχε εγκατασταθεί στο Λονδίνο λίγο μετά τη γέννηση του γιου του. Ο Ιωάννης-Νικόλας φοίτησε στο κολλέγιο Ήτον και στο Έξετερ κόλλετζ.του Πανεπιστημίου της Οξφόρδης. Στα χρόνια 1908-1912 εργάστηκ σε διάφορους εκδοτικούς οίκους και από το 1910 ήταν υποδιευθυντής του περιοδικού *The English Review* Στα 1912-1913 ταξίδεψε στην Ελλάδα ως ανταποκριτής της εφημερίδας *Westminister Gazette* και όταν τελείωσε ο πρώτος βαλκανικός πόλεμος έμεινε στη Θεσσαλονίκη ως μέλος της Διεθνούς Επιτροπής που φρόντιζε για τους Τούρκους πρόσφυγες. 
Το 1914 επίσης παντρεύτηκε την Κριστίν Χάμφρεϋ, με την οποία απέκτησε δυο γιους.
Στην διάρκεια του Α Παγκοσμίου πολέμου εργάστηκε για το Anglo-Hellenic League και διετέλεσε επίτιμος γραμματέας του από το 1916 έως το 1918. Το 1919 έδωσε μια διάλεξη στο Kings College του Λονδίνου για λογιαριασμό του Ιδρύματος Κοραή. Το 1939 διαδέχθηκε του R.M. Dawkins στην έδρα της Βυζαντινής και Νέας Ελληνικής Γλώσσς και Λογοτεχνίας στο Πανεπιστήμιο της Οξφόρδης και έγινε εταίρος στο Έξετερ κόλετζ. Δίδαξε εκεί μέχρι το 1947. Πέθανε στις 24 Ιουλίου 1970

## Εργογραφία
Επιστρέφοντας στην Αγγλία από τη Θεσσαλονίκη όπου βρισκόταν δημοσίευσε μερικά από τα άρθρα και τις επιστολές του για τον πόλεμο σε ένα μικρό βιβλίο με τίτλο *Letters from  Greece* (1914).
Το 1917 δημοσίευσε ένα έντονο κατηγορώ αντιπολεμικού και σοσιαλιστικού περιεχομένου με τίτλο *The world in Chains*. Στα 1928-1929 δημοσίευσε τρεις εργασίες για θέματα της κρητικής λογοτεχνίας: *The greek drama in Crete in the seventeenth century* στο Journal of Hellenic Studies (τομ.48, 1928)με το οποίο παρουσίαζε για πρώτη φορά στο αγγλικό κοινό τη λογοτεχνία αυτή. Στο τέλος του ίδιου άρθρου εξέθετε την ανακάλυψή του για την ιταλική πηγή της Θυσίας του Αβραάμ Το 1929 δημοσίευσε την εισαγωγή του στο βιβλίο *Three cretan plays* (περιείχε μεταφράσεις της Θυσίας του Αβραάμ, Ερωφίλης και της Πανώριας). Την ίδια χρονιά βγήκε το βιβλίο του *The Erotocritus*-ανάλυση του ποιήματος του Κορνάρου.
Το 1951 μετέφρασε ποιήματα του Καβάφη. Το 1956 εξέδωσε μετάφραση του Διγενή Ακρίτα-πρόκειται για ανατύπωση της έκδοσης του Λεγκράν.
Ιδίαιτερο είναι και το λογοτεχνικό έργο του πέραν του φιλολογικού: το 1914 δημοσίευσε μια τραγωδία με τίτλο *Cassandra in Troy* που παίχτηκε το 1924 και μια ποιητική συλλογή *And other poems* το 1927 που περιέχει και μεταφράσεις ελληνικών δημοτικών τραγουδιών σε αγγλικό δωδεκασύλλαβο. To 1934 έχουμε τα *Elegies and songs* με έντονη επιρροή από τον Τόμας Στερνς Έλιοτ

## Παραπομπές


## Πηγές
*A.L.Vincent, «Νεκρολογίαι: John Nicholas Mavrogordato (1882-1970)», Ελληνικά τομ.25 (1972), σελ.266-267

Κατηγορία:Έλληνες φιλόλογοι
Αλεξάντερ Στάινμετς

Ο **Αλεξάντερ Στάινμετς** (Alexander Steinmetz, 1879-1973) ήταν Γερμανός φιλόλογος, νεοελληνιστής και φιλέλληνας.

## Βίος
Ο **Αλεξάντερ Στάινμετς** γεννήθηκε στις 6 Δεκεμβρίου 1879. Φοίτησε στο ανθρωπιστικό γυμνάσιο της Ιένας. Εξ αφορμής των γεγονότων στην Κρητική Επανάσταση του1895-1898 και του ελληνοτουρκικού πολέμου του 1897 ο Στάινμετς άρχισε να ασχολείται με τη νέα Ελλάδα. Σπούδασε στο Μόναχο. Το 1902 ήλθε στην Ελλάδα, διακόπτοντας τις σπουδές του και διδάσκοντας γερμανικά για λόγους βιοπορισμού σε παιδιά εύπορων οικογενειών στην Αθήνα. Το 1911 παντρεύεται μια Ελληνίδα με την οποία αποκτά μια κόρη. Το 1913 μέχρι το 1916 εργάζεται στη Σύρο διδάσκοντας γερμανικά σε εμπορική σχολή. Το 1916 αναγκάζεται να φύγει απο την Ελλάδα χωρίς την οικογένειά του, επιστρέφοντας στην Γερμανία . Στα 1918 υπηρετεί στα αλβανομακεδονικά σύνορα, ενώ μετά το 1918 μένει αναγκαστικά στρατευμένος στο Βερολίνο. Μετά το 1920 εργάζεται στον Νουμά στέλνοντας από το Βερολίνο ανταποκρίσεις λογοτεχνικού και κοινωνικοπολιτικού περιεχομένου. Η συνεργασία του αυτή μαρτυρεί το δημοτικιστικό του πνεύμα. Κατά τη διάρκεια του μεσοπολέμου εργάζεται ως γραμματέας στο ελληνικό προξενείο του Μονάχου. Εκπόνησε διδακτορική διατριβή με θέμα *Έρευνες στα κλέφτικα τραγούδια*. Το 1939 εξέδωσε ένα σύγγραμμα για τη σύγχρονη ελληνική λογοτεχνία. Το ίδιο έτος εγκαθίσταται στην Καβάλα αναλαμβάνοντας τη θέση του διευθυντή στο εκεί γερμανικό σχολείο, ενώ με το ξέσπασμα του Β' Παγκοσμίου Πολέμου φεύγει προσωρινά από την Ελλάδα. Την περίοδο 1942-1944 επιστρέφει και εργάζεται ως διευθυντής της γερμανικής μέσης σχολής στην Αθήνα. Αργότερα επιστρέφει οριστικά στην πατρίδα του. Το 1965 η Ελληνική Πολιτεία τού απένειμε τον Μεγαλόσταυρο του Φοίνικα.
Συνέβαλε σημαντικά στην προώθηση της ελληνικής λογοτεχνίας στο γερμανόφωνο κοινό. Μετέφρασε στα γερμανικά (1952) το έργο Βίος και πολιτεία του Αλέξη Ζορμπά του Νίκου Καζαντζάκη. Επίσης μετέφρασε την Κερένια κούκλα του Κωνσταντίνου Χρηστομάνου, ενώ συνέταξε μελέτη και για τον Κωστή Παλαμά. Πέθανε στις 28 Μαΐου 1973.

## Παραπομπές


## Πηγές
*Ανώνυμου, «Alexander Steinmetz (1879-1973)», Ελληνικά, τομ.26 (1973), σελ.386
*Φώτιος Δημητρακόπουλος, «Βιβλία νεοελλήνων λογοτεχνών με αφιερώσεις στον Alexander Steinmetz αποκείμενα στο Ινστιτούτο Βυζαντινολογίας και Νεοελληνικής Φιλολογίας του Πανεπιστημίου του Μονάχου», Επιστημονική Επετηρίς της Φιλοσοφικής Σχολής Αθξηνών, τομ.36(2004-2005), σελ.19-87
*Εμμανουήλ Κριαράς, «Αλέξανδρος Στάινμετς: Ένας ξεχασμένος νεοελληνιστής», Νέα Εστία, (Νοέμβριος 2001), τομ.150, τχ.1739, σελ.647-654 http://www.ekebi.gr/magazines/ShowImage.asp?file=178743&code=6245

Κατηγορία:Γερμανοί φιλόλογοι
Κατηγορία:Γερμανοί φιλέλληνες
Κατηγορία:Μεγαλόσταυρος του Τάγματος του Φοίνικα
Κουμάσι

To **Κουμάσι** (*Kumasi* ή *Coomassie*) είναι πόλη στην περιφέρεια Ασάντι, Γκάνα. Στην απογραφή του 2010, το Κουμάσι (Μητροπολιτική Περιοχή του Κουμάσι) είχε 2.035.064 κατοίκους, γεγονός που την κατατάσσει ως τη μεγαλύτερη πόλη της χώρας, ξεπερνώντας σε πληθυσμό την πρωτεύουσα Άκκρα. Ήταν πρωτεύουσα της αυτοκρατορίας Ασάντι από τον 17ο αιώνα και σήμερα εξακολουθεί να είναι πρωτεύουσα της περιοχής Ασάντι. Είναι σημαντικό οικονομικό, εμπορικό και πολιτιστικό κέντρο της χώρας. Τη διοίκηση της πόλης έχει η Συνέλευση της Μητρόπολης του Κουμάσι.

## Ιστορία
Η πόλη δημιουργήθηκε όταν ο βασιλιάς των Ασάντε Οσέι Τούτου επέλεξε το σημείο για να γίνει πρωτεύουσά του. Οι διαπραγματεύσεις για τη γη έγιναν κάτω από ένα δέντρο κουμ, εξού και το όνομα της πόλης. Ο Οσέι Τούτου δημιούργησε τη συνομοσπονδία Ασάντι με γειτονικά κρατίδια και το 1701 νίκησε τους Ντενκίρα. Ο βασιλιάς του Κουμάσι έγινε βασιλιάς του Ασάντε. Το Κουμάσι, όπου βρισκόταν η βασιλική κατοικία, άκμασε ως πρωτεύουσα του βασιλείου και λόγω της θέσης του σε σημαντικούς εμπορικούς δρόμους. Μέχρι τον 19ο αιώνα, το Ασάντε είχε κατακτήσει σχεδόν ολόκληρη την περιοχή που θα αποτελούσε τη βρετανική αποικία Χρυσή Ακτή. Οι βρετανικές στρατιωτικές δυνάμεις εισέβαλαν στο Ασάντε και το 1874 κατέλαβαν την Αυτοκρατορία των Ασάντε και έκαψαν το Κουμάσι. Η πόλη στη συνέχεια ξαναχτίστηκε και άκμασε ξανά όταν το έλεγχό της ανέλαβαν οι Βρετανοί, αν και το Κουμάσι παρέμεινε βασιλική πόλη. Οι Βρετανοί εκσυγχρόνισαν την πόλη, δημιούργησαν καλλιέργειες κακάο και το 1905 το Κουμάσι ενώθηκε σιδηροδρομικώς με το Σεκόντι-Τακοράντι. Ακολούθησε η γρήγορη πληθυσμιακή ανάπτυξη της πόλης, κυρίως λόγω της εσωτερικής μετανάστευσης.

Μέχρι το 1920, το Κουμάσι είχε γίνει σημαντικό κέντρο για το εμπόριο κακάο, κόλα, καουτσούκ, βοοειδών και άλλων ζώων. Το 1924 κατασκευάστηκε η κεντρική αγορά της πόλης. Το πρώτο δευτεροβάθμια σχολείο στην πόλη λειτούργησε το 1925. Μέχρι το 1950, στη πόλη είχαν χτιστεί νοσοκομείο, ταχυδρομικό γραφείο, εργοστάσια και αθλητικό στάδιο. Το 1952 εγκαθιδρύθηκε το επιστημονικό και τεχνολογικό πανεπιστήμιο Κβάμε Νκρούμα. Το 1960 η πόλη υδροδοτήθηκε. Η πόλη έγινε γνωστή ως η «πόλη των κήπων της δυτικής Αφρικής». Την περίοδο 1971-1984 η δημογραφική ανάπτυξη της πόλης μειώθηκε στο 6,2%. Στο τέλος του 20ού αιώνα είχε περίπου ένα εκατομμύριο κατοίκους.

## Αδελφοποιημένες πόλεις
Το Κουμάσι έχει αδελφοποιηθεί με τις εξής πόλεις:

*  Αμπιτζάν, Ακτή Ελεφαντοστού
*  Τρισβίλ, Ακτή Ελεφαντοστού
*  Ατλάντα, Ηνωμένες Πολιτείες
*  Αλμέρε, Ολλανδία
*  Σάρλοτ, Ηνωμένες Πολιτείες
*  Κολόμπους, Ηνωμένες Πολιτείες
*  Κίτσινερ, Καναδάς
*  Νιούαρκ, Ηνωμένες Πολιτείες
*  Τσβάνε, Νότια Αφρική
*  Γουίνστον-Σάλεμ, Ηνωμένες Πολιτείες

## Παραπομπές


## Εξωτερικοί σύνδεσμοι
* 

Κατηγορία:Γεωγραφία της Γκάνας
κατηγορία:Πόλεις της Αφρικής
Γεώργιος Αμαργιανάκης

Ο **Γεώργιος Αμαργιανάκης** (1938-2003) ήταν Έλληνας εθνομουσικολόγος και καθηγητής πανεπιστημίου.

## Βίος
Ο **Γεώργιος Αμαργιανάκης** γεννήθηκε το 1938 στην Ανατολή Ιεράπετρας Κρήτης. Σπόυδασε βυζαντινή μουσική στο Ωδείο Αθηνών, Αρμονία στο Ωδείο Πειραιώς. Ήταν πτυχιούχος της Θεολογικής Σχολής Αθηνών και της Φιλοσοφικής Σχολής του Εθνικού και Καποδιστριακού Πανεπιστημίου Αθηνών. Υπηρέτησε στη Μέση Εκπαίδευση και υπήρξε αποσπασμένος συντάκτης-μουσικός στο Κέντρο Λαογραφίας της Ακαδημίας Αθηνών από ο 1969 έως το 1983. Ως υπότροφος του Ιδρύματος Κρατικών Υποτροφιών ακολούθησε μεταπτυχιακές σπουδές στο Πανεπιστήμιο της Κοπεγχάγης του οποίου και αναγορεύθηκε διδάκτωρ το 1977 με διατριβή η οποία είχε ως θέμα της τη μουσικολογική ανάλυση 56 στιχηρών ιδιόμελων του μηνός Σεπτεμβρίου σε ήχους Δεύτερο, Πλάγιο του Δευτέρου και Νενανώ από το χειρόγραφο Σινά 1230 του 1365 μ.Χ. Το 1983 εξελέγη αναπληρωτής καθηγητής της Εθνομουσικολογίας στη Φιλοσοφική Σχολή του Πανεπιστημίου Κρήτης και έτσι υπήρξε ο πρώτος καθηγητής Μουσικολογίας σε ελληνικό πανεπιστήμιο. Το 1992 μετακλήθηκε στο Εθνικό και Καποδιστριακό Πανεπιστήμιο Αθηνών στο τμήμα Μουσικών Σπουδών, του οποίου εξελέγη και πρώτος πρόεδρος. Πέθανε στις 17 Ιουλίου 2003.

Υπήρξε μέλος του Ινστιτούτου Μεσογειακών Σπουδών του Ιδρύματος Τεχνολογίας και Έρευνας, από το 1986 με το πρόγραμμα για την Ελληνική Παραδοσιακή Μουσική και από το 1988 με πρόγραμμα Γ.Γ.Ε.Υ. με τίτλο ΘΑΛΗΤΑΣ (από τον Θαλήτα), *Η βιολιστική παράδοση στην κρητική δημοτική μουσική*. Από το 1991, υπήρξε αντιπρόεδρος και από το 1994 πρόεδρος του Διοικητικού Συμβουλίου του Μουσείου Ελληνικών Λαϊκών Μουσικών Οργάνων (Φοίβος Ανωγειανάκης). Από το 1977 ως το 1984 υπήρξε συνεργάτης του Γ΄ Προγράμματος της ΕΡΤ με περισσότερες από τριακόσιες ημίωρης διάρκειας εκπομπές για τη βυζαντινή εκκλησιαστική μουσική. Από το 1986 υπήρξε διευθυντής της χορωδίας Βυζαντινής Εκκλησιαστικής Μουσικής του Δήμου Ηρακλείου και από το 1988 μέλος του Διοικητικού Συμβουλίου του Ελληνικού Ιδρύματος Πολιτισμού.

## Εργογραφία
*Συμβολή εις την μελέτην της δημώδους Κρητικής μουσικής, Ηράκλειο 1967
*Εθνομουσικολογικά και βυζαντινομουσικολογικά, 2002

## Εξωτερικοί σύνδεσμοι
*Αρχείο Γιώργου Αμαργιανάκη, Παν/μιο Κρήτης

## Παραπομπές


## Πηγές
*Αικατερίνη Πολυμέρου-Καμηλάκη, «Νεκρολογίες: Γεώργιος Αμαργιανάκης (1938-2003)», Επετηρίς του Κέντρου Ερεύνης της Ελληνικής Λαογραφίας τομ. 29-30 (1999-2003), σελ. 562-563
*Μιχάλης Τρούλης, «Πένθη: Γεώργιος Αμαργιανάκης (1938-2003)», Κρητολογικά γράμματα, τομ. 19 (2004), σελ. 340-341

Κατηγορία:Έλληνες μουσικοί
Κατηγορία:Έλληνες πανεπιστημιακοί του 20ού αιώνα
Κατηγορία:Έλληνες διευθυντές χορωδίας
Κατηγορία:Εθνομουσικολόγοι
Κατηγορία:Απόφοιτοι του Ωδείου Αθηνών
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Απόφοιτοι της Φιλοσοφικής Σχολής του Εθνικού και Καποδιστριακού Πανεπιστημίου Αθηνών
Γδύσου και μη μιλάς

Η κινηματογραφική ταινία **Γδύσου και μη μιλάς** είναι κωμωδία γυρισμένη το 1980, σε συμπαραγωγή Ιταλίας και Γαλλίας, και έχει διάρκεια 108 λεπτά. (Πρωτότυπος Ιταλικός τίτλος: **SONO FOTOGENICO**).

## Υπόθεση
Ο Antonio (*Renato Pozzetto*) ζει στο Laveno, στις όχθες της λίμνης Maggiore, και στη ζωή του έχει ένα πάθος: το σινεμά. Μεγάλη του φιλοδοξία είναι να γίνει ηθοποιός, όπως τα είδωλά του που παρακολουθεί ανελλιπώς στη μεγάλη οθόνη. Αποφασίζει να κάνει το μεγάλο βήμα και να πάει  στη Ρώμη, όπου ερωτεύεται μια καλλονή, την Cinzia (Έντβιτζε Φένεκ), μα γρήγορα διαπιστώνει ότι ο κόσμος του κινηματογράφου δεν είναι όπως τον είχε φανταστεί. Ο Antonio, αναζητώντας τη δόξα, θα θέσει από νωρίς ως στόχο το Hollywood, μα δεν θα αργήσει να καταλάβει πως το Laveno είναι το πιο κατάλληλο μέρος για αυτόν...

## Βασικοί συντελεστές

Πρωταγωνιστούν: Renato Pozzetto, Edwige Fenech, Aldo Maccione, Julien Guiomar, Michel Galabru, Livia Ermolli
Σενάριο: Massimo Franciosa, Marco Risi, **Dino Risi** - Σκηνοθεσία: **Dino Risi**

## Trivia
Στα αξιοσημείωτα της ταινίας είναι οι σύντομες εμφανίσεις, σε κάποιες σεκάνς της, μεγάλων ονομάτων του ιταλικού σινεμά. Πρόκειται για τους: Barbara Bouchet, Vittorio Gassman, Ugo Tognazzi, Mario Monicelli, κ.α.. Προφανώς ο σπουδαίος σκηνοθέτης της ταινίας αξιοποίησε τις γνωριμίες του μαζί τους, λόγω της κοινής τους πορείας στον χώρο της 7ης τέχνης. Άλλωστε η εν λόγω ταινία αποτελεί μια σάτιρα για τα τεκταινόμενα στον χώρο του ιταλικού σινεμά.

## Παραπομπές

## Εξωτερικοί σύνδεσμοι
*

Κατηγορία:Ταινίες του 1980
Κατηγορία:Ιταλικές ταινίες της δεκαετίας 1980
Κατηγορία:Ιταλόφωνες ταινίες
Κατηγορία:Κομέντια αλ'ιταλιάνα
Κατηγορία:Ταινίες σε σκηνοθεσία Ντίνο Ρίζι
Ιωάννης Τζίβας

Ο **Ιωάννης Τζίβας** (1870 - 27 Ιουλίου 1933), του Γεωργίου, ήταν Έλληνας δικηγόρος και πολιτικός.

## Βιογραφικά στοιχεία
Γεννήθηκε το 1870 (ή το 1873, σύμφωνα με το μητρώο της Βουλής). Σπούδασε νομικά και άσκησε τη δικηγορία.

Εξελέγη για πρώτη φορά βουλευτής Φθιωτιδοφωκίδος το 1926 από την δεύτερη κατανομή με το Λαϊκό Κόμμα συγκεντρώνοντας 1.685 ψήφους. Στη συνέχεια, επανεξελέγη το 1933 με το Λαϊκό Κόμμα, αλλά πέθανε ξαφνικά στις 27 Ιουλίου της ίδιας χρονιάς, με αποτέλεσμα να τον διαδεχθεί, έπειτα από επαναληπτική εκλογή (Σεπτ. 1933) στη χηρεύουσα έδρα της Παρνασσίδας ο Ανδρέας Τζίβας, στρατιωτικός ε.α. 

## Παραπομπές


Κατηγορία:Βουλευτές εκλεγμένοι με το Λαϊκό Κόμμα
Κατηγορία:Βουλευτές Παρνασσίδος
Κατηγορία:Βουλευτές Φθιωτιδοφωκίδας
Κάνο

Το **Κάνο** (*Kano*) είναι πόλη της βόρειας Νιγηρίας, πρωτεύουσα της πολιτείας Κάνο. Η πόλη σύμφωνα με την απογραφή του 2006 έχει 2.828.861 κατοίκους και είναι η δεύτερη μεγαλύτερη στη χώρα μετά το Λάγος και το μεγαλύτερο οικονομικό κέντρο στη βόρεια Νιγηρία. Το Κάνο είναι η έδρα του εμιράτου του Κάνο. Στην πόλη κατοικούν κυρίως οι Χάουσα.
## Ιστορία
Το Κάνο είναι μια από τις παλαιότερες πόλεις της Νιγηρίας και της δυτικής Αφρικής. Το Κάνο ιδρύθηκε τον 7ο αιώνα στο λόφο Νταλά, έναν από τους δύο λόφους που δεσπόζουν στην παλιά πόλη, όμως έχουν βρεθεί εργαλεία που δείχνουν ότι κατοικείται από την προϊστορία. To 999 δημιουργήθηκε το βασίλειο του Κάνο, με το λόφο Νταλά πρωτεύουσά του. Η πόλη οχυρώθηκε τον 12ο αιώνα. Η αγορά της πόλης ήταν κύριος σταθμός του εμπορείου στη Σαχάρα. Το Κάνο κατέλαβαν οι μουσουλμάνοι Φουλανί το 1804, οι οποίοι δημιούργησαν το εμιράτο του Κάνο. Η πόλη κατακτήθηκε το 1903 από τους Βρετανούς και το 1912 ενώθηκε σιδηροδρομικώς με το Λάγος, στον κόλπο της Γουινέας. Στην πόλη σήμερα λειτουργεί και διεθνές αεροδρόμιο.
## Οικονομία
Η πόλη είναι σημαντικό βιομηχανικό κέντρο, με εργοστάσια επεξεργασίας τροφίμων και δερμάτων, υφαντουργίες και η βαριά βιομηχανία περιλαμβάνει την παραγωγή τσιμέντου, αυτοκινητοβιομηχανίες και εργοστάσια παραγωγής χημικών. Ανάμεσα στα αγροτικά προϊόντα της περιοχής είναι τα αράπικα φιστίκια. Ανάμεσα στα αξιοθέατα της πόλης είναι το παλάτι του 15ου αιώνα Γκιντάν Ρούμφα και το μεγάλο τέμενος, το μεγαλύτερο της χώρας, κτισμένο το 1951. Σώζονται τμήματα των παλιών τειχών της πόλης. Στην πόλη λειτουργεί το πανεπιστήμιο Μπαγιέρο (από το 1977), το πολιτειακό ινστιτούτο ανώτατης εκπαίδευσης του Κάνο, μια αραβική νομική σχολή, καθώς και πολυτεχνική και εμπορική σχολή και αγροτικό ερευνητικό κέντρο. 

## Παραπομπές


Κανο
Τζακ ΝτεΣένα

Ο **Τζακ ΝτεΣένα** (αγγλικά: *Jack Patrick DeSena*, 6 Δεκεμβρίου 1987) είναι Αμερικανός ηθοποιός. Έγινε γνωστός από τη συμμετοχή του στην κωμική σειρά *[[All That]]*, από το 2001 μέχρι το 2005. Το ύψος του είναι 1.78 μ.

## Προσωπική ζωή
Ο ΝτεΣένα γεννήθηκε στη Βοστώνη της Μασαχουσέτης. Το 1999, η οικογένειά του μετακόμισε στο Ιρβάιν της Καλιφόρνιας, όπου συνέχισε το σχολείο. Ο ΝτεΣένα ήταν ενεργό μέλος του διεθνού θίασου *ComedySportz*.

## Σταδιοδρομία

Ο ΝτεΣένα έκανε τη φωνή του Σόκκα στην τηλεοπτική σειρά *[[Άβαταρ: Ο Τελευταίος Ανεμοδαμαστής|Άβαταρ: Ο Τελευταίος Μαχητής του Ανέμου]]*, του Nickelodeon.

Το 2008, συμμετείχε στην διαδικτυακή σειρά *Dorm Life*, ως Σέιν Ράιλι. Από το 2014, συμμετέχει στη τηλεοπτική σειρά του Nickelodeon, *[[100 πράγματα που πρέπει να κάνεις πριν το λύκειο]]*, ως κ. Ρόμπερτς.

## Φιλμιογραφία

### Κινηματογράφος

### Τηλεόραση

### Βιντεοπαιχνίδια

## Παραπομπές


## Εξωτερικοί σύνδεσμοι
* Ο Τζακ ΝτεΣένα στο Internet Movie Database

Κατηγορία:Αμερικανοί ηθοποιοί φωνής
Νεκρή φύση με Τυριά, Αμύγδαλα και Πρέτζελ

Η **Νεκρή φύση με Τυριά, Αμύγδαλα και Πρέτζελ** (Ολλανδικά: *Stilleven met kazen, amandelen en krakelingen*) είναι πίνακας ζωγραφικής που φιλοτεχνήθηκε από την Φλαμανδή ζωγράφο Κλάρα Πέιτερς, χρονολογούμενος  περίπου το 1615. Πρόκειται για έργο νεκρής φύσης, ζωγραφισμένο με λάδι σε ξύλινο πάνελ. Οι διαστάσεις του είναι 34,5 εκ. ύψος και 49,5 εκ. πλάτος. Η Κλάρα Πέιτερς έχει ενσωματώσει την υπογραφή της στη λαβή του μαχαιριού που απεικονίζεται. Ο πίνακας εκτίθεται στο μουσείο Mauritshuis στη Χάγη.

## Το θέμα

Σε αυτόν τον πίνακα, εκτός από τα αντικείμενα που αναφέρονται στον τίτλο, υπάρχουν επίσης λωρίδες βουτύρου, σύκα και ένα ψωμάκι. Στο βάθος υπάρχει ένα επίχρυσο βενετσιάνικο ποτήρι. Τα αμύγδαλα και τα σύκα βρίσκονται σε ένα πιάτο κινεζικής πορσελάνης Wanli.

## Αισθητική ανάλυση
Η Κλάρα Πέιτερς ειδικευόταν στις νεκρές φύσεις με όμορφα αντικείμενα, νόστιμα φρούτα και ακριβά τρόφιμα. Αυτό το είδος της νεκρής φύσης ονομάζεται *banketje* (μετάφραση:*συμπόσιο*) στα Ολλανδικά. Ο συμβολισμός αυτών των έργων ζωγραφικής δεν είναι πλήρως γνωστός. Θα μπορούσε να είναι μια ενθάρρυνση για εγκράτεια, ή μια αναφορά στο Μυστικό Δείπνο. Ή μπορεί απλά να είναι μια επίδειξη χλιδής και πλούτου. Η Πέιτερς χρησιμοποιούσε συχνά τα ίδια αντικείμενα που απεικονίζονται στον πίνακα, στις νεκρές φύσεις της.

Αρχείο:WLA lacma Clara Peeters still life.jpg|Νεκρή φύση με το ίδιο πορσελάνινο πιάτο, τώρα τοποθετημένο κάτω από τις λωρίδες του βουτύρου
Αρχείο:Clara Peeters - Mesa (Prado) 01.jpg|Νεκρή φύση με παρόμοιο Βενετσιάνικο ποτήρι και σύκα. Υπάρχει μια δαγκωματιά σε ένα από τα πρέτζελ
Αρχείο:Clara Peeters - Still life with cheesestack bread napkin and pretzels.jpg|Νεκρή φύση με παρόμοια τοποθέτηση του πιάτου, οι λωρίδες του βουτύρου είναι τοποθετημένες πάνω στο τυρί

Στην ανάκλαση της κανάτας πίσω από το τυρί, η Πέιτερς ζωγράφισε το πορτρέτο της. Ακολούθησε, με αυτόν τον τρόπο, το παράδειγμα του Φλαμανδού ζωγράφου Γιαν βαν Άικ, ο οποίος ζωγράφισε την αυτοπροσωπογραφία του το 1434 στον περίφημο πίνακα *[[Ο Γάμος των Αρνολφίνι]]*. Η Κλάρα Πέιτερς φιλοτέχνησε συνολικά επτά αυτοπροσωπογραφίες, συμπεριλαμβανομένης και αυτής.

## Η αγορά του έργου
Ο πίνακας αποκτήθηκε από το μουσείο Mauritshuis τον Ιούνιο του 2012. Η αγοραπωλησία κατέστη δυνατή με την υποστήριξη χορηγιών του *Vereniging Rembrandt*, του *A.M. Roeters van Lennep Fonds*, του *Utrechtse Rembrandt Cirkel* και του *Caius Fonds*.

## Κληρονομιά
Στις 22 Ιουνίου 2014, έγινε ένα ειδικό αφιέρωμα της τηλεοπτικής εκπομπής * Kunstuur*, για το ανακαινισμένο μουσείο Mauritshuis. Η Ολλανδή υπουργός Jet Bussemaker εξήγησε γιατί ο πίνακας *Νεκρή φύση με τυριά, αμύγδαλα και πρέτζελ * ήταν ο αγαπημένος της στο μουσείο.

## Παραπομπές


Κατηγορία:Φλαμανδικοί πίνακες
Franco & Ciccio: Μάγοι του Ποδοσφαίρου

Το ***Franco & Ciccio: μάγοι του ποδοσφαίρου*** (Πρωτότυπος τίτλος: *Don Franco e don Ciccio nell'anno della contestazione*) είναι Ιταλική κωμική ταινία του 1970 σε σκηνοθεσία του Μαρίνο Τζιρόλαμι. Το σενάριο γράφτηκε από τον ίδιο τον σκηνοθέτη, σε συνεργασία με τον Αμαντέο Σολάτσο. Πρωταγωνιστούν οι Φράνκο Φράνκι, Τσίτσο Ινγκράσια, Έντβιτζε Φένεκ, Ένιο Τζιρόλαμι, Λίνο Μπάνφι, Υβόν Σανσόν.

## Υπόθεση
Ο ντον Φράνκο και ο ντον Τσίτσο είναι δυο πάστορες από δύο διαφορετικές ενορίες της Σικελίας. Ο πρώτος από την εκκλησία του Αγίου Αντωνίου και ο δεύτερος από την Sacro Cuore di Gesù. Είναι δε εντελώς διαφορετικοί μεταξύ τους: ο ντον Φράνκο είναι ένας ιερέας πιο μοντέρνος, κάνει τη λειτουργία στα ιταλικά και είναι στο πλευρό των νεαρών διαδηλωτών, ενώ ο ντον Τσίτσο είναι ένας συντηρητικός ιερέας, θεωρεί ότι η λειτουργία πρέπει να γίνεται μόνο στα λατινικά και είναι φανατικός αντικομουνιστής. Μεταξύ των δύο υπάρχουν τρομερές διαφωνίες. Ο ντον Φράνκο συλλέγει υπογραφές θέλοντας να εμποδίσει έναν τοπικό επιχειρηματία να κατασκευάσει ένα ξενοδοχείο αντί για παιδική χαρά, κάτι για το οποίο και η τοπική κομουνιστική οργάνωση οργανώνει απεργίες και διαδηλώσεις. Εντωμεταξύ, πρόκειται να λάβει χώρα ένας ποδοσφαιρικός αγώνας μεταξύ των ομάδων των δύο ενοριών, και παρά τον φανατισμό που επικρατεί, ο εν λόγω αγώνας θα σταθεί η αφορμή για να λυθούν οι παρεξηγήσεις μεταξύ τους.

## Παραπομπές

## Εξωτερικοί σύνδεσμοι
*

Κατηγορία:Ταινίες του 1970
Κατηγορία:Ιταλόφωνες ταινίες
Κατηγορία:Ιταλικές ταινίες της δεκαετίας 1970
Κατηγορία:Ιταλικές κωμικές ταινίες
Κατηγορία:Ιταλικές buddy ταινίες
Κατηγορία:Πολιτικές κωμικές ταινίες
Κατηγορία:Ταινίες σε σκηνοθεσία Μαρίνο Τζιρολάμι
Βηθεσδά (ΗΠΑ)

Η **Βηθεσδά** ή **Μπεθέσντα** είναι απογραφικά προσδιορισμένη κοινότητα στην Κομητεία Μοντγκόμερι, στο Μέριλαντ, βορειοδυτικά της πρωτεύουσας των ΗΠΑ Ουάσινγκτον. Αντλεί το όνομά της από μία τοπική εκκλησία, την Βηθεσδά (1820, ανακατασκευή 1849), η οποία πήρε το όνομά της από το βαπτιστήριο της Βηθεσδά (προβατική κολυμβήθρα), (Αραμαϊκά, ܒܝܬ ܚܣܕܐ μπεθ σημαίνει «Οίκος του Ελέους» και στα Εβραϊκά, בית חסד «μπάιτ χέσεντ» σημαίνει «Οίκος της Καλοσύνης»). Στον συγκεκριμένο οικισμό βρίσκονται οι κύριες εγκαταστάσεις των Εθνικών Ινστιτούτων Υγείας και το Εθνικό Στρατιωτικό Ιατρικό Κέντρο Γουόλτερ Ριντ, όπως και αρκετές εταιρικές και κυβερνητικές έδρες.

Η Βηθεσδά θεωρείται πλούσια κοινότητα, από τις πλέον εγγράμματες στις ΗΠΑ. Το 2014 αναφέρθηκε από το *[[Forbes]]* ως πρώτη στον κατάλογο των πλέον εγγράμματων μικρών πόλεων και πρώτη στον κατάλογο του *[[Time Magazine|Time]]* για τις πλέον προσοδοφόρες πόλεις.

Ως μη ενσωματωμένη περιοχή η Βηθεσδά δεν έχει επίσημα σύνορα. Η Απογραφική Υπηρεσία των ΗΠΑ ορίζει την απογραφικά προσδιορισμένη κοινότητα με επίκεντρο τις συντεταγμένες . Η Γεωλογική Επιθεώρηση των ΗΠΑ όρισε την κοινότητα στις συντεταγμένες , διαφορετικές από εκείνες της Απογραφικής Υπηρεσίας. Σύμφωνα με εκτιμήσεις της Απογραφικής Υπηρεσίας, το 2013 η κοινότητα είχε συνολικό πληθυσμό 63.374 ατόμων. 

## Παραπομπές σημειώσεις


## Εξωτερικοί σύνδεσμοι

* 
* Greater Bethesda-Chevy Chase Chamber of Commerce 
* Bethesda Urban Partnership
* Walter Reed National Military Medical Center
* National Institutes of Health

Κατηγορία:Πόλεις του Μέριλαντ
Γκόικο Τσίμιροτ

Ο **Γκόικο Τσίμιροτ** (γεννημένος στις 19 Δεκεμβρίου 1992) είναι Βόσνιος επαγγελματίας διεθνής ποδοσφαιριστής, ο οποίος αγωνίζεται ως αμυντικός μέσος για την Σαράγεβο.

## Συλλογική σταδιοδρομία
Ο Τσίμιροτ ξεκίνησε τη σταδιοδρομία του με την Λεοτάρ, όπου έπαιξε τέσσερις αγωνιστικές περιόδους, πριν από τη μεταγραφή του το 2013 σε μια από τις μεγαλύτερες ομάδες της Βοσνίας, την Σεράγεβο.

Εκεί καθιερώθηκε ως ένας από τους καλύτερους παίκτες στο πρωτάθλημα, κερδίζοντας την πρώτη του διεθνή συμμετοχή κατά τη διάρκεια της παρουσίας του στη Σαράγεβο.

Στις 11 Αυγούστου 2015, η ελληνική ομάδα του ΠΑΟΚ, διαπραγματεύτηκε με την Σαράγεβο για την μεταγραφή του Γκόικο Τσίμιροτ. Ο 22-άχρονος ήταν πολύ υψηλά στην μεταγραφική λίστα του ΠΑΟΚ, και μια συμφωνία ήταν πιθανόν να πραγματοποιηθεί.

Στις 12 Αυγούστου 2015, ο ΠΑΟΚ έφτασε σε συμφωνία με την Σαράγεβο όσον αφορά την μεταγραφή του Γκόικο Τσίμιροτ. Η Σεράγεβο είχε δεχθεί μία προσφορά της τάξης των €2 εκατ. από τον ΠΑΟΚ. Ο Τσίμιροτ πέρασε τις ιατρικές εξετάσεις και υπέγραψε ένα συμβόλαιο αξίας €400.000 ανά έτος.

Στις 23 Αυγούστου 2015, την πρώτη ημέρα της αγωνιστικής περιόδου 2015-16, τραυμάτισε το αριστερό του πόδι και στη συνέχεια έχασε τις επόμενες 8 εβδομάδες αγωνιστικής δράσης.

Γυρνώντας από τον τραυματισμό του, έκανε κάποιες καλές εμφανίσεις, με αποτέλεσμα να ψηφιστεί ως ο καλύτερος παίκτης του Δεκεμβρίου στον ΠΑΟΚ. Την επόμενη χρονιά (2016–17), ήτανε βασικός στην ομάδα της Θεσσαλονίκης για όλη την διάρκεια της σεζόν και κατάφερε στον τελικό του κυπέλλου να κατακτήσει το τρόπαιο κόντρα στην ΑΕΚ. Στον αγώνα ξεκίνησε βασικός, ενώ αντικαταστάθηκε στο 86' από τον Στέλιο Μαλεζά.

Τον χειμώνα του 2018, πήρε μεταγραφή για την ομάδα της Σταντάρ Λιέγης, όπου και στο φινάλε της σεζόν στέφθηκε κυπελλούχος Βελγίου. Στην Λιέγη έμεινε μέχρι και το 2023, αποτελώντας έναν από τους βασικούς παίκτες της ομάδας. Εκείνο το έτος (2023) μετακόμισε στην Σαουδική Αραβία και την ομάδα της Αλ-Φαϊχά.

Μετά από δύο χρόνια, το 2025, επέστρεψε στη Σεράγεβο, όπου και αγωνίζεται έως σήμερα.

## Διεθνής σταδιοδρομία
Ο Τσίμιροτ ήταν τακτικό μέλος της Βοσνίας-Ερζεγοβίνης Κ-21, έχοντας 7 εμφανίσεις.

Έκανε το ντεμπούτο του με την Εθνική Βοσνίας και Ερζεγοβίνης στις 4 Σεπτεμβρίου 2014, σε ένα φιλικό παιχνίδι εναντίον του Λιχτενστάιν.

## Στατιστικά καριέρας

### Εθνική

## Τίτλοι

### Σύλλογος
**Σαράγεβο**
* Βοσνιακό Κύπελλο: **1** 2013-14
* Βοσνιακή Πρέμιερ Λίγκα: **1** 2014-15
**ΠΑΟΚ**
* Κύπελλο Ελλάδας: **1** 2016-17
**Σταντάρ Λιέγης**
* Βελγικό κύπελλο: **1** 2017-18

## Παραπομπές


Κατηγορία:Βόσνιοι ποδοσφαιριστές
Κατηγορία:Ποδοσφαιριστές Εθνικής Βοσνίας και Ερζεγοβίνης
Κατηγορία:Ποδοσφαιριστές Εθνικής Βοσνίας και Ερζεγοβίνης Κ21
Κατηγορία:Ποδοσφαιριστές ΦΚ Σαράγεβο
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Πρέμιερ Λιγκ Βοσνίας και Ερζεγοβίνης
Κατηγορία:Σερβοβόσνιοι
Κατηγορία:Μέσοι ποδοσφαιριστές
Κατηγορία:Ποδοσφαιριστές Σταντάρ Λιέγης
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Προ Λιγκ Βελγίου
Κατηγορία:Ξένοι ποδοσφαιριστές στο Βέλγιο
Καρλ Μπύχνερ

Ο **Καρλ Μπύχνερ** (1910-1981) ήταν Γερμανός κλασικός φιλόλογος.

## Βίος
Ο **Καρλ Μπύχνερ** γεννήθηκε στις 6 Αυγούστου 1910 στο Gaschwitz στην Λιψία. Ολοκλήρωσε τις γυμνασιακές σπουδές του στο Nicolaigymnsium της Λιψίας και σπόυδασε κλασική φιλολογία στο πανεπιστήμιο της ίδιας πόλης. Αναγορεύθηκε διδάκτωρ με διατριβή μεθέμα τον Λουκρήτιο: *Beobachtungen über Vers und Gedankengang bei Lukrez* και εκδόθηκε στο Βερολίνο το 1936. Το 1938 έγινε υφηγητής με διατριβή την Andria του Τερέντιου το 1939 έγινε αναπληρωτής καθηγητής της Κλασικής φιλολογίας στο Πανεπιστήμιο του Γκαίτινγκεν. Στον Β Παγκόσμιο Πόλεμο πολέμησε ως απλός στρατιώτης στο ανατολικό μέτωπο, τραυματίστηκε το 1942 και κλήθηκε να διδάξει στην έδρα Κλασικής φιλολογίας στο Πανεπιστήμιο του Φράιμπουργκ κατά το χειμερινό εξάμηνο 1943-1944. Δίδαξε ως επισκέπτης καθηγητής σε πανεπιστήμια της Φιλανδίας, Γαλλίας,Ιταλίας και Πολωνίας.
Πέθανε στις 19 Νοεμβρίου 1981.

## Ερευνητικά πεδία
Αντικείμενο των μελετών του ήταν το δίκαιο, η φιλοσφία, οι Έλληνες,οι Ρωμαίοι,η ιστορία,ο ουμανισμός, η γλώσσα, η ρητορική, η αρχαϊκή εποχή και η νεολατινική λογοτεχνία Μετέφρασε Λουκρήτιο, Κικέρωνα, Σαλλούστιο, Οράτιο, Σενέκα, Βοήθιο, Έρασμο.

## Παραπομπές


## Πηγές
*Αλέξανδρος Κεσίσογλου, «Νεκρολογία: Karl Büchner (1910-1981)», Ελληνικά, τομ.34 (1982-1983), σελ.269-271

Κατηγορία:Γερμανοί φιλόλογοι
Κατηγορία:Γερμανοί πανεπιστημιακοί
Βηθεσδά

right|thumb|250px|Μακέτα της δεξαμενής της Βηθεσδά, στο Μουσείο Εικόνας του Ισραήλ
Με την ονομασία **Βηθεσδά** ή **προβατική κολυμβήθρα** αναφέρεται στη Βίβλο δεξαμενή, η οποία βρισκόταν στη λεγόμενη «Προβατική Πύλη» της Ιερουσαλήμ. Είχε 5 στοές και το όνομά της είχε συνδεθεί με θεραπείες ασθενών που αποδόθηκαν σε θαύματα, όπως η θεραπεία του παραλυτικού στο Ευαγγελιο του Ιωάννη. Τον 5ο αιώνα, ανεγέρθηκε ναός εις μνήμην του εν λόγω θαύματος. Η κολυμβήθρα εντοπίστηκε, μετά από αρχαιολογική έρευνα, το 1871.

## Παραπομπές


## Εξωτερικοί σύνδεσμοι
* 

Κατηγορία:Κτίρια και κατασκευές στην Ιερουσαλήμ
Κατηγορία:Καινή Διαθήκη
Ιωάννης Καμπίτσης

Ο **Ιωάννης Καμπίτσης** (1938-1990) ήταν κλασικός φιλόλογος και καθηγητής πανεπιστημίου.

## Βίος
Ο **Ιωάννης Καμπίτσης** γεννήθηκε στην Αθήνα το 1938. Σπούδασε κλασική φιλολογία στο Πανεπιστήμιο Αθηνών (1956-1961) και συνέχισε ως υπότροφος του ΙΚΥ στο Παρίσι. Το 1968 ανακηρύχθηκε διδάκτωρ της Σορβόννης με θέμα την *Αντιγόνη* του Ευριπίδη. Μέχρι το 1971 εργάστηκε ως βοηθός στο Πανεπιστήμιο και επί συμβάσει ερευνητής στο Εθνικό Κέντρο Επιστημονικών Ερευνών της Γαλλίας. Το 1971 επέστρεψε στην Ελλάδα και η Διεύθυνση του Διδασκαλείου Μέσης Εκπαιδεύσεως του ανέθεσε επί συμβάσει τη διδασκαλία του μαθήματος της Ερμηνείας Κλασικών Κειμένων για τους μετεκπαιδευόμενους γυμνασιακούς καθηγητές. Το 1972 έγινε επιμελητής στο Πανεπιστήμιο Ιωαννίνων και από το 1975 τακτικός καθηγητής της κλασικής φιλολογίας. Το 1982 μετακλήθηκε στην Κρήτη, όπου από το 1977-1979 είχε έλθει με ειδική απόσπαση και είχε διατελέσει ο πρώτος κοσμήτορας της Φιλοσοφικής σχολής. Το 1979-1980 διετέλεσε κοσμήτορας στη Φιλοσοφική Ιωαννίνων. Διετέλεσε μέλος της Κεντρικής Επιτροπής Εισαγωγικών Εξετάσεων Α.Ε.Ι. (1977, 1980,1982),τακτικό μέλος του ΔΙΚΑΤΣΑ και κατ' επανάληψιν εξεταστής του ΙΚΥ για αποστολή υποτρόφων στο εξωτερικό. Σκοτώθηκε σε τροχαίο δυστύχημα στις 7 Αυγούστου 1990 στην Σούδα της Κρήτης.

## Ερευνητικά πεδία
Τα αντικείμενα με τα οποία ασχολήθηκε ήταν η αρχαία θρησκεία, η μυθολογία, η τραγωδία, οι θεσμοί και το δίκαιο.
## Δημοσιεύσεις
**L'Antiope d' Euripide,Edition commandée des fragments*, Athenes, 1972
**Όμματα Πειθούς*, Ελληνικά 26 (1973), σελ.5-17
**Κατακαλύπτειν τα σφάγια ταις ασπίσιν*, Δωδώνη, 3 (1974), σελ.69-86
**Sur deux manuscripts des Argonautiques orphiques*, Θεσσαλονίκη, 1975
**Μινυάδες και Προιτίδες*, Δωδώνη, παράρτημα 1975
**Priam et le pacte juré*, Αρχαιογνωσία, 1, 1980, σελ.153-164
**Ένα επίγραμμα εις Μήδειαν*, Δωδώνη, 11 (1982), σελ. 2-27
**Από την προφητείαν του Αγχίση στους θριάμβους του Αυγούστου*, Πρακτικά Α΄ Πανελληνίου Συμποσίου Λατινικών Σπουδών, Γιάννινα, 1984
**Ποίηση και ιστορία στο έπος του Λουκανού*, Πρακτικά Β΄ Πανελληνίου Συμποσίου Λατινικών Σπουδών, Ρεθυμνο, 1988
**Θρησκεία και δίκαιο στην αρχαία Ελλάδα*, Αναζητήσεις, 3-4 (1982), σελ. 157-166

## Παραπομπές


## Πηγές
*Γ.Μ. Σηφάκης, «Νεκρολογία: Ιωάννης Σ. Καμπίτσης (1938-1990)», Ελληνικά, τομ.41 (1990),σελ.209-212
*Ν. Πετρόχειλος, «Νεκρολογία: Ιωάννης Σ. Καμπίτσης (1938-1990)», Αρχαιογνωσία, 6 (1992), σελ.207-211

Κατηγορία:Έλληνες πανεπιστημιακοί του 20ού αιώνα
Κατηγορία:Έλληνες φιλόλογοι
Dirty Work

Το **Dirty Work** είναι το 18ο βρετανικό και 20ο αμερικάνικο άλμπουμ του βρετανικού ροκ συγκροτήματος The Rolling Stones, το οποίο κυκλοφόρησε στις 24 Μαρτίου του 1986 μέσω της δισκογραφικής εταιρείας "Rolling Stones Records".

Για πρώτη φορά μετά από περίπου είκοσι χρόνια, το πρώτο σινγκλ του δίσκου δεν ήταν σύνθεση των Μικ Τζάγκερ και Κιθ Ρίτσαρντς, αλλά μία διασκευή του "*Harlem Shuffle*" των Bob & Earl από το 1963. Το σινγκλ, με γκεστ συμμετοχή του Μπόμπι Γουόμακ, σκαρφάλωσε στην πέμπτη θέση των αμερικάνικων τσαρτ και την 13η στην πατρίδα του συγκροτήματος.

Αυτός ήταν ο τελευταίος δίσκος με τη συμμετοχή του Ίαν Στιούαρτ, ο οποίος πέθανε λίγους μήνες αργότερα από καρδιακή προσβολή. Προς τιμή του Στιούαρτ, το συγκρότημα συμπεριέλαβε στον δίσκο ένα "κρυφό" κομμάτι με τον πιανίστα να παίζει το "*Key to The Highway*" του Big Bill Broonzy για περίπου τριάντα δευτερόλεπτα.

Το "*Dirty Work*" ανέβηκε στην κορυφή των ολλανδικών τσαρτ και στο Top-5 των περισσότερων καταλόγων επιτυχιών του κόσμου, σκαρφαλώνοντας στην τέταρτη θέση στη Μεγάλη Βρετανία και τις Ηνωμένες Πολιτείες, τη δεύτερη θέση στη Γερμανία, την τρίτη θέση στην Ιταλία και τη Νορβηγία και την τέταρτη θέση στη Σουηδία.

## Λίστα Τραγουδιών
* *Όλα τα κομμάτια είναι συνθέσεις των [[Μικ Τζάγκερ]] και [[Κιθ Ρίτσαρντς]], εκτός αν σημειώνεται διαφορετικά.*

## Θέσεις τσαρτ

## Βραβεία
***Dirty Work*** *(άλμπουμ)*
* Ηνωμένο Βασίλειο (*BPI Certification*): Χρυσός 
* Ηνωμένες Πολιτείες (*RIAA Certification*): Πλατινένιος 
* Καναδάς (*CRIA Certification*): Πλατινένιος 
* Γαλλία (*SNEP Certification*): Χρυσός 
* Γερμανία (*BVMI Certification*): Χρυσός 
* Ολλανδία (*NVPI Certification*): Χρυσός 

## Μέλη των Rolling Stones
Οι μουσικοί οι οποίοι ηχογράφησαν τα κομμάτια του "*Dirty Work*" ήταν οι εξής:
* **[[Μικ Τζάγκερ]]** - φωνητικά, φυσαρμόνικα
* **[[Κιθ Ρίτσαρντς]]** - κιθάρα, φωνητικά, πιάνο
* **[[Ρον Γουντ]]** - κιθάρα, φωνητικά, σαξόφωνο, τύμπανα
* **[[Μπιλ Γουάιμαν]]** - μπάσο, συνθεσάιζερ
* **[[Τσάρλι Γουάτς]]** - τύμπανα

;*Γκεστ συμμετοχές*
* **Τσακ Λιβέλ** - πλήκτρα
* **Άιβαν Νέβιλ** - μπάσο, φωνητικά, συνθεσάιζερ, πλήκτρα
* **[[Τζίμι Πέιτζ]]** - κιθάρα
* **Μπόμπι Γουόμακ** - φωνητικά, κιθάρα
* **Φίλιπ Σες** - πλήκτρα
* **Ίαν Στιούαρτ** - πιάνο
* **Τζον Ρίγκαν** - μπάσο
* **Νταν Κολέτ** - τρομπέτα
* **Μάρκου Ρίμπας** - κρουστά
* **[[Τζίμι Κλιφ]]** - φωνητικά
* **Ντον Κοβέι** - φωνητικά
* **Μπέβερλι Ντ' Άντζελο** - φωνητικά
* **Κίρστι ΜακΚόλ** - φωνητικά
* **Ντολέτ ΜακΝτόναλντ** - φωνητικά
* **Τζάνις Πεντάρβις** - φωνητικά
* **Πάτι Σκιάλφα** - φωνητικά
* **[[Τομ Γουέιτς]]** - φωνητικά

## Παραπομπές


## Πηγές
* Dirty Work - The Rolling Stones | Songs, Reviews, Credits | AllMusic
* Robert Christgau: Winning Ugly: The Rolling Stones' "Dirty Work"
* Dirty Work | The Rolling Stones

Κατηγορία:Δισκογραφία των Rolling Stones
Κατηγορία:Άλμπουμ του 1986
Τζένιφερ Σουρ

Η **Τζένιφερ Σουρ** (*Jennifer Suhr*, γεννήθηκε στις 5 Φεβρουαρίου 1982 στη Φρεντόνια της Νέας Υόρκης), είναι Αμερικανίδα αθλήτρια του άλματος επί κοντώ. Είναι η κάτοχος του παγκόσμιου ρεκόρ στον κλειστό στίβο στο άλμα επί κοντώ, με 5 μ. και 3 εκ.

Έχει κερδίσει δύο μετάλλια σε ολυμπιακούς αγώνες, το 2008 και το 2012, δύο μετάλλια σε παγκόσμια πρωταθλήματα κλειστού στίβου (2008, 2016) και ένα σε παγκόσμιο πρωτάθλημα στον ανοικτό στίβο (2013).

## Βιογραφία
Η Τζένιφερ Σουρ γεννήθηκε στις 5 Φεβρουαρίου 1982, στην πόλη Φρεντόνια, στην πολιτεία της Νέας Υόρκης, στις Η.Π.Α. Ξεκίνησε το άλμα επί κοντώ το 2004, με προπονητή τον μετέπειτα σύζυγό της, Ρικ Σουρ. 

Στο Παγκόσμιο Πρωτάθλημα κλειστού στίβου στην Βαλένθια, το 2008, ήταν δεύτερη, με άλμα στα 4 μ. και 75 εκ. Την ίδια χρονιά, στους Ολυμπιακούς αγώνες του Πεκίνου, ήταν και πάλι δεύτερη με 4 μ. και 80 εκ.

Στους επόμενους Ολυμπιακούς Αγώνες, στο Λονδίνο, ήταν χρυσή ολυμπιονίκης με 4 μ. και 75 εκ. ενώ στο Παγκόσμιο Πρωτάθλημα Ανοικτού Στίβου στην Μόσχα, το 2013, κέρδισε το ασημένιο μετάλλιο. Το 2016 ήταν παγκόσμια πρωταθλήτρια, στον κλειστό στίβο, στο Πόρτλαντ.

Από τον Ιανουάριο του 2016, η Σουρ κατέχει το παγκόσμιο ρεκόρ στο άλμα επι κοντώ στον κλειστό στίβο, με 5 μ. και 3 εκ., που αποτελεί και ρεκόρ Η.Π.Α. Συνολικά η Σουρ ήταν πρωταθλήτρια Η.Π.Α 15 φορές: 9 στον ανοικτό στίβο και 6 στον κλειστό.

## Παραπομπές


## Δείτε επίσης
* Άλμα επί κοντώ στις Ολυμπιάδες

## Εξωτερικοί σύνδεσμοι
* Jennifer Suhr, πληροφορίες στον επίσημο ιστότοπο της IAAF.

Κατηγορία:Επικοντιστές
Κατηγορία:Αμερικανίδες αθλήτριες του στίβου
Κατηγορία:Αμερικανοί Ολυμπιονίκες 
Κατηγορία:Χρυσοί Ολυμπιονίκες του στίβου
Κατηγορία:Αργυροί Ολυμπιονίκες του στίβου
Κατηγορία:Αθλητές του στίβου στους Θερινούς Ολυμπιακούς Αγώνες 2012
Κατηγορία:Αθλητές του στίβου στους Θερινούς Ολυμπιακούς Αγώνες 2016
Κατηγορία:Κάτοχοι μεταλλίων του Παγκοσμίου Πρωταθλήματος Στίβου
Κατηγορία:Κάτοχοι μεταλλίων του Παγκοσμίου Πρωταθλήματος Κλειστού Στίβου
PubMed

Η **PubMed** είναι μια μηχανή αναζήτησης με δωρεάν πρόσβαση κυρίως στη βάση δεδομένων MEDLINE με αναφορές και περιλήψεις για τις βιοεπιστήμες και τη βιοϊατρική. Η Αμερικανική Εθνική Ιατρική Βιβλιοθήκη (NLM) των Εθνικών Ινστιτούτων Υγείας διατηρεί τη βάση δεδομένων ως μέρος του συστήματος ανάκτησης πληροφοριών Entrez.

Από το 1971 έως το 1997, η online πρόσβαση στο MEDLINE  γινόταν κύρια μέσω ινστιτούτων όπως οι ακαδημαϊκές βιβλιοθήκες. Η PubMed, πρωτοκυκλοφόρησε τον Ιανουάριο του 1996, διευκολύνοντας την ιδιωτική αναζήτηση της βάσης δεδομένων. Το σύστημα PubMed κυκλοφόρησε δωρεάν για το κοινό τον Ιούνιο του 1997, όταν παρουσιάστηκαν οι αναζητήσεις του μέσω του διαδικτύου σε τελετή από τον αντιπρόεδρο Al Gore.

## Περιεχόμενο
Το PubMed παρέχει έλεγχο της ποιότητας των επιστημονικών εκδόσεων. Μόνο περιοδικά που πληρούν επιστημονικά πρότυπα της PubMed για ευρετηρίαση. 

Εκτός από την MEDLINE, το PubMed παρέχει πρόσβαση σε:

*παλαιότερες αναφορές από την έντυπη έκδοσή του *[[Index Medicus]]* πίσω στο 1951 και νωρίτερα.
*αναφορές σε ορισμένα περιοδικά πριν αυτά περιληφθούν στο *Index Medicus* και το MEDLINE, για παράδειγμα Science, το BMJ, και το Annals of Surgery.
*πολύ πρόσφατες καταχωρίσεις στα αρχεία για άρθρα πριν αναπροσαρμοστούν με τις θεματικές του MEDLINE και
*μια συλλογή από βιβλία πλήρους κειμένου και άλλα υποσύνολα των αρχείων ΙΝΖ. 
*αναφορές του PMC.

Πολλά αρχεία του PubMed αρχεία περιέχουν συνδέσμους προς άρθρα σε πλήρες κείμενο, μερικά από τα οποία είναι ελεύθερα διαθέσιμα, συχνά στο PubMed Central] και τοπικούς καθρέφτες όπως το PubMed Central του Ηνωμένου Βασιλείου. 

Πληροφορίες σχετικά με τα περιοδικά αναπροσαρμόζονται στο PubMed και βρίσκονται στον Κατάλογο της NLM

## Παραπομπές σημειώσεις


## Εξωτερικοί σύνδεσμοι
* 
* PubMed Mobile
* PubMed Online Tutorials
* PubMed Help
* Other PubMed Search Engines Resource Guide
* Comparison of PubMed mobile apps
* PubMed Customizable Email Alerts 

Κατηγορία:Βάσεις δεδομένων
Ανρί Μισώ

Ο **Ανρί Μισώ** (γαλλικά: *Henri Michaux*, Ναμύρ, 24 Μαΐου 1899 - Παρίσι, 19 Οκτωβρίου 1984) ήταν Βέλγος συγγραφέας και ζωγράφος που πολιτογραφήθηκε Γάλλος.

## Βιογραφία

Ο Ανρί Μισώ ξεκίνησε να σπουδάζει ιατρική αλλά διακόπτει τις σπουδές του για να μπαρκάρει σαν ναύτης. Εξ΄ αιτίας του παροπλισμού των πλοίων, μετά τον Πρώτο Παγκόσμιο Πόλεμο, αποκλύεται στην Μασσαλία το 1921, εγκαταλείπει τη θάλασσα και ζει κάνοντας διάφορα επαγγέλματα. Αρχίζει να δημοσιεύει τα πρώτα του έργα το 1922. Γίνεται ευρύτερα γνωστός χάρι στον Αντρέ Ζιντ και τη διάλεξη "Ας ανακαλύψουμε τον Ανρί Μισώ" που του έκανε.  
Τα λογοτεχνικά του έργα αλλά και τα σχέδια του είναι κράματα ποίησης, ημερολογίου, στοχασμού και υπερρεαλιστικής φαντασίας. Καθρεπτίζουν με εκπληκτική αμεσότητα το υπαρξιακό άγχος του δημιουργού τους, τα ταξίδια που έκανε στην Ανατολή (Ιαπωνία, Κίνα, Ινδία) και στη Νότιο Αμερική καθώς και τις πειραματιστικές του ανησυχίες που τον οδήγησαν στη χρήση ναρκωτικών. Στη ζωγραφική επηρεάστηκε από τα ταξίδια του στην Άπω Ανατολή και τα κινέζικα ιδεογράμματα και χρησιμοποίησε κυρίως τη σινική μελάνη. 
Το 1955 έγινε πολίτης της Γαλλίας όπου έζησε το υπόλοιπο της ζωής του μαζί με την οικογένειά του. Το 1965 κέρδισε το Εθνικό Βραβείο Λογοτεχνίας, το οποίο αρνήθηκε να δεχτεί (βλ.  Αγγλική Βικιπαίδεια).

## Εργογραφία
* *Ένας κάποιος Πλυμ*(Un certain Plume) - 1930
* *Ένας βάρβαρος στην Ασία* 
* *Γνώση μέσα από τις αβύσσους* (Connaissance par les gouffres) - 1961
* *Άνεμοι και σκόνες* (Vents et poussieres) - 1962 
* *Οι μεγάλες δοκιμασίες του πνεύματος* (Les grandes epreuves de l' esprit) - 1966
* *Προς την τελείωση* (Vers la completude) - 1967

## Παραπομπές


## Εξωτερικοί σύνδεσμοι
*Από το έργο του Ανρί Μισώ

Κατηγορία:Βέλγοι ποιητές
Κατηγορία:Βέλγοι συγγραφείς
Κατηγορία:Βέλγοι ζωγράφοι
Κατηγορία:Γάλλοι ποιητές
Κατηγορία:Γάλλοι συγγραφείς
Κατηγορία:Γάλλοι ζωγράφοι του 20ού αιώνα
Συριακές βουλευτικές εκλογές (2016)

**Βουλευτικές εκλογές** στη Συρία διεξήχθησαν στις 13 Απριλίου 2016 για την εκλογή του Συμβουλίου του Λαού. Η Δύση καταδίκασε τις εκλογές ως "τέχνασμα αντιπερισπασμού από τον Μπασάρ αλ Άσαντ".

## Πλαίσιο
Οι εκλογές έγιναν εν μέσω του εμφυλίου πολέμου και 5 χρόνια διαπραγματεύσεων για κατάπαυση του πυρός. Ο πρόεδρος Μπασάρ αλ Άσαντ προκήρυξε τις εκλογές.

## Εκλογικό σύστημα
Όλα τα 250 μέλη του Συμβουλίου του Λαού εξελέγησαν σε 15 πολυεδρικές περιφέρειες.

## Αποτελέσματα
Το Εθνικό Προοδευτικό Κόμμα με επικεφαλής το Κόμμα Μπάαθ κέρδισε τις 200 από τις συνολικά 250 έδρες, ενώ η αντιπολίτευση εντός και εκτός της χώρας δεν έλαβαν μέρος στις εκλογές σε ένδειξη διαμαρτυρίας. Η συμμετοχή στις εκλογές έφτασε το 57,56%. Δύο Αρμένιοι εξελέγησαν στο Συμβούλιο του Λαού, με μία γυναίκα υποψήφια αρμενικής καταγωγής να εκλέγεται για πρώτη φορά.

## Αντιδράσεις
* -Ο Μάρτιν Σέφερ, εκπρόσωπος του υπουργείου Εξωτερικών της Γερμανίας, ανακοίνωσε ότι η χώρα του δεν θα δεχτεί τα αποτελέσματα των εκλογών. Δήλωσε ότι η διεξαγωγή ελεύθερων και δίκαιων εκλογών είναι απίθανη με τις παρούσες συνθήκες , με όλους τους πρόσφυγες να βρίσκονται σε πλήρη κατάσταση εμφυλίου πολέμου.
* - Στις ΗΠΑ, ο εκπρόσωπος του Στέιτ Ντιπάρτμεντ Τζον Κίρμπι εξέφρασε την πεποίθησή του ότι οι εκλογές δεν ήταν ελεύθερες ή δίκαιες. Στη δήλωσή του επικαλέστηκε τη φυγή πολλών ανθρώπων ως προσφύγων.

## Παραπομπές


2016
Κατηγορία:Εκλογές του 2016
Μπάσκετ Μπρνο

Η **Μπάσκετ Μπρνο** (τσέχ. *Basketbalový Klub Brno*) είναι επαγγελματική ομάδα καλαθοσφαίρισης με έδρα το Μπρνο, η οποία αγωνίζεται στο πρωτάθλημα Τσεχίας.

## Ιστορία
Η Μπρνο είναι ένας από τους πιο επιτυχημένους συλλόγους καλαθοσφαίρισης της Τσεχίας και της πρώην Τσεχοσλοβακίας, αφού μετά το τέλος του Δευτέρου Παγκοσμίου Πολέμου κατέκτησε 21 πρωταθλήματα μέχρι την πτώση του υπαρκτού σοσιαλισμού και τρία ακόμη μετά την ίδρυση του κράτους της Τσεχίας.

Η σπουδαιότερη εποχή του συλλόγου ήταν τις δεκαετίες του '60 και του '70, όταν ως Σπαρτάκ Μπρνο έφθασε δύο φορές στον τελικό του κυπέλλου Πρωταθλητριών, όπου ηττήθηκε και στις δύο προσπάθειες της από τη Ρεάλ Μαδρίτης. Το 1974, έφθασε στον τελικό του κυπέλλου Κυπελλούχων Ευρώπης, όπου ηττήθηκε από τον Ερυθρό Αστέρα με 86-75. Επίσης, έχει στο παλμαρέ της έναν ακόμη τελικό, αυτόν του Διηπειρωτικού κυπέλλου του 1969, όπου έχασε από τους Άκρον Γκουντγίαρ Γουίνγκφουτς με 84-71. Έχει φθάσει στην ημιτελική φάση του κυπέλλου Πρωταθλητριών το 1963 και το 1969 και του κυπέλλου Κυπελλούχων το 1967, χάνοντας από την Ρεάλ Μαδρίτης, την ΤΣΣΚΑ Μόσχας και την Ίνις Βαρέζε, αντίστοιχα.

## Τίτλοι και διακρίσεις
### Εγχώριοι
* **Πρωταθλήματα Τσεχίας (3)**:
1993-94, 1994-95, 1995-96

### Πρώην Εγχώριοι
* **Πρωταθλήματα Τσεχοσλοβακίας (21)**:
1945-46, 1946-47, 1947-48, 1948, 1948-49, 1949-50, 1950-51, 1951, 1957-58, 1961-62, 1962-63, 1963-64, 1966-67, 1967-68, 1975-76, 1976-77, 1977-78, 1985-86, 1986-87, 1987-88, 1989-90

### Διεθνείς
* *[[Ευρωλίγκα|Φιναλίστ Ευρωπαϊκών Πρωταθλημάτων]] (Ευρωλίγκα) (2)*:
1963-64, 1967-68

* *Φιναλίστ [[Κύπελλο Σαπόρτα|Κυπέλλου Κυπελλούχων]] (1)*:
1973-74

* *Φιναλίστ [[Διηπειρωτικό Κύπελλο (καλαθοσφαίριση)|Διηπειρωτικού Κυπέλλου]] (1)*:
1969

## Παραπομπές


## Πηγές
* BC Brno profile | Game center | FIBA.com
* BC BVV BRNO | Korac Cup (2002) | FIBA Europe

Κατηγορία:Αθλητικοί σύλλογοι Τσεχίας
Κατηγορία:Ιδρύσεις αθλητικών συλλόγων το 1926
Κατηγορία:Τσέχικοι σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 1926
Τάγμα των Ακαδημαϊκών Φοινίκων

μικρογραφία|373x373εσ|Παράσημο των Ιπποτών Ακαδημαϊκών Φοινίκων.
Το **Τάγμα των Ακαδημαϊκών Φοινίκων** (, ή απλούστερα *Palmes académiques*), είναι μια από τις υψηλότερες διακρίσεις στη Γαλλία για επιδόσεις και επιτεύγματα στην εκπαίδευση και τον πολιτισμό. Αρχικά, το Τάγμα είχε δημιουργηθεί το 1808 -πράγμα που καθιστά τη διάκριση την πιο παλιά στον πολιτικό τομέα- από το Ναπολέοντα για να τιμηθούν εξέχοντες πανεπιστημιακοί και επανιδρύθηκε στις 4 Οκτωβρίου 1955 από τον τότε πρωθυπουργό Εντγκάρ Φωρέ.

## Παραπομπές


## Εξωτερικοί σύνδεσμοι
* Ιστοσελίδα της ''Association des Membres de l'ordre des Palmes Academiques'' (AMOPA) (γαλλικά).
* Ιστοσελίδα της ''AMOPA - Section des Landes'', με πληροφορίες και φωτογραφίες (γαλλικά).

Κατηγορία:Βραβεία της Γαλλίας
Θεμιστοκλής Πωλογιώργης

Ο **Θεμιστοκλής Χαρ. Πωλογιώργης** (;  - 30 Οκτωβρίου 1975) ήταν Έλληνας πολιτικός.

## Βιογραφία
Γεννήθηκε στα Χανιά.  Ο πατέρας του, Χαράλαμπος Πωλογιώργης ή Πωλογεωργάκης (Ίμβρος Κρήτης 1857 - Αθήνα 1920) υπήρξε βουλευτής Χανίων επί Κρητικής Πολιτείας και στη συνέχεια βουλευτής Αττικοβοιωτίας.

Ο Θεμιστοκλής εξελέγη βουλευτής Χανίων στις εκλογές του 1935 με το Λαϊκό Κόμμα.

Ήταν παντρεμένος με τη Μαίρη Πωλογιώργη και απέκτησαν 2 κόρες.

Πέθανε στις 30 Οκτωβρίου 1975 και κηδεύτηκε στα Χανιά την 1η Νοεμβρίου.

## Παραπομπές


Κατηγορία:Βουλευτές Χανίων
Κατηγορία:Βουλευτές εκλεγμένοι με το Λαϊκό Κόμμα
Ειτέα

Η  **Ειτέα** ή *Ιταία* ή *Ιτέα* (), (ο δήμος: Ειτέας, Δήμος Ειτεαίων ή Ιτεαίων ή Ιταίων) ήταν αρχαίος οικισμός και δήμος της Ακαμαντίδας (περιοχή της Αρχαίας Αττικής και φυλή της αρχαίας Αθήνας). Ο δήμος ίσως να συγχέεται, σε διάφορες πηγές, με τον ομώνυμο δήμο της Ειτέας Αντιοχίδας, της Αντιοχίδας φυλής.

## Τοποθεσία της αρχαίας Ειτέας
Ο δήμος της Ειτέας, θεωρείται είτε δήμος της Τριττύας του άστεως, είτε δήμος της Τριττύας των Μεσογείων, καθώς οι ιστορικοί διαφωνούν ακόμα για το ζήτημα αυτό. Πιστεύεται, ότι βρισκόταν στα βορειοανατολικά της αρχαίας Αθήνας, αλλά δεν έχει ταυτιστεί με κάποια σημερινή τοποθεσία και η θέση της παραμένει άγνωστη.

## Η συμμετοχή του δήμου στην αρχαία Βουλή
Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος αρχικά της Ακαμαντίδας φυλής, συμμετείχε με 2 βουλευτές στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη περίοδο (307/306 – 224/223 π.Χ.). ο δήμος μεταφέρθηκε στην «μακεδονική» Αντιγονίδα φυλή, αντιπροσωπευόμενος από 2 βουλευτές στη Βουλή των 600 και κατά την τρίτη περίοδο (224/223 – 201/200 π.Χ.). Μετά την κατάργηση και διάλυση των «μακεδονικών φυλών» (Αντιγονίς και Δημητριάς) επέστρεψε στην Ακαμαντίδα φυλή για την επόμενη τέταρτη περίοδο (201/200 π.Χ. – 126/127) και μεταφέρθηκε στη Αδριανίδα φυλή την πέμπτη περίοδο (126/127 – 3ος αιώνας) με άγνωστο αριθμό βουλευτών–αντιπροσώπων.

## Οι κάτοικοι της Ειτέας
Ο δημότης της αρχαίας Ειτέας ονομαζόταν Ειτεαίος ή Ιτεαίος ή Ιταίος. Θεωρείται, ότι με το όνομα Ιτέα ή Ιταία ή Ειτέα υπήρχαν δύο δήμοι, αλλά δεν υπάρχουν, προς το παρόν, στοιχεία επιβεβαίωσης. Ο εδώ αναφερόμενος δήμος, της Ειτέας, συνδέεται με τη V. Ακαμαντίδα φυλή, αργότερα XI. Αντιγονίδα φυλή και XV. Αδριανίδα φυλή, ενώ ο άλλος, πιθανώς με την ομώνυμη ονομασία Ειτέα, συνδέεται με την  X. Αντιοχίδα φυλή.

## Προσωπικότητες από την Ειτέα
Υπήρξαν διάφοροι γνωστοί πολίτες από τον δήμο της Ειτέας, όπως ο Βουθήρος ο Ειτεαίος, ο Γλύκων (Αίλιος) ο Ειτεαίος, ο Δαμόκριτος ο Ειτεαίος γιος του Βουθήρου, ο βουλευτής Δημήτριος ο Ειτεαίος, ο βουλευτής Δημοκλείδης ο Ειτεαίος, ο επιστάτης στα Ελευσίνια Μυστήρια Δημοκλείδης ο Ειτεαίος γιος του Φιλοκλέους κ.α.

## Δείτε επίσης
* Αρχαία Αθήνα
* Ακαμαντίδα φυλή
* Αντιγονίδα φυλή
* Αδριανίδα φυλή

## Παραπομπές - σημειώσεις


## Πηγές – βιβλιογραφία
**Πρωτογενείς πηγές** 
* Ελληνικές επιγραφές - IG Ειτ, Ιται και Ιτε Attica (IG I-III).

**Δευτερογενείς πηγές**
* Eitea, στην ιστοσελίδα: referenceworks.brillonline.com,
* 
* John S. Traill: *Demos and trittys. Epigraphical and topographical studies in the organization of Attica.* Athenians Victoria College, Toronto 1986, p. 132, 140-142.
*  ή 

## Εξωτερικοί σύνδεσμοι
* 
* 

Κατηγορία:Δήμοι της Αρχαίας Αττικής
Κατηγορία:Αρχαία Αθήνα